รองนายกรัฐมนตรีและรัฐมนตรีว่าการกระทรวงกลาโหมย้ำ ไม่เลื่อนเลือกตั้ง ทุกอย่างยังเป็นไปตามโรดแมปเดิม
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่คณะกรรมการการเลือกตั้ง หรือ กกต. ระบุว่าให้เป็นอำนาจของแม่น้ำ 5 สาย ในการตัดสินใจเลื่อนการเลือกตั้ง ว่า กกต. ต้องเป็นฝ่ายตัดสินใจ ส่วนการประชุมแม่น้ำ 5 สาย ยังไม่ได้ประชุมกัน จึงยังไม่ทราบผลการหารือ แต่ยืนยันว่า ขณะนี้ยังไม่มีเลื่อนการเลือกตั้ง ทุกอย่างยังเป็นไปตามโรดแมปเดิม ส่วนสถานการณ์ความมั่นคง ขณะนี้ ก็ยังเป็นไปด้วยความเรียบร้อย
 


ขณะที่ ช่วงสายของวันนี้ พลเอก ประยุทธ์ จันทร์โอชา นายกรัฐมนตรี จะเรียกประชุมหน่วยงานด้านความมั่นคง ที่ทำเนียบรัฐบาล แต่พลเอกประวิตร ย้ำว่า ไม่ได้มีการหารือเรื่องของการเลือกตั้ง
 




ส่วนการอนุมัติโครงการเงินสวัสดิการแห่งรัฐ เพิ่มเติม วงเงินกว่า 80,000 ล้านบาท ที่มีผู้ไปร้องเรียนให้ตรวจสอบโครงการดังกล่าว นั้น พลเอกประวิตร ระบุว่า ก็ต้องตรวจสอบไป เพราะโครงการนี้ดำเนินการมานานแล้วเพื่อช่วยเหลือผู้มีรายได้น้อยให้มีความแข็งแกร่งขึ้น ไม่ใช่เพิ่งมาดำเนินการ และฝ่ายเศรษฐกิจเอง ก็มีการประเมินแล้วว่า การใช้งบประมาณจำนวนมากกระทบต่อ GDP ของประเทศหรือไม่